《寿人洞》
清代·莫与俦

危崖夹晓日，绝磴盘虚空。岂意猿狖丛，郁此清閟宫。

天扃何日开，缀壁光珑𤧚。想见古仙人，采玉鞭群龙。

笙簧叠众窍，拜跪罗千峰。山祇惧世网，竟绝人踪通。

荒余无名溪，蹇有不死松。吾党二三子，洗刷出翳蒙。

三碣扶茶铛，煎声和天风。作诗示来许，与尔相无终。

作者简介：（1763—1841）贵州独山人，字犹人，一字杰夫。嘉庆四年进士，出知盐源县。有治行。以母老请终养。后改任遵义府学教授。有《贞定先生遗集》。